מספר פנימי: 546950
הכנסת התשע-עשרה

יוזמים:      חברי הכנסת	יריב לוין
פנינה תמנו-שטה 
  				אלעזר שטרן 

				פ/2124/19			

הצעת חוק שלילת הזכאות לדמי הביטוח הלאומי והבטחת הכנסה עקב השתתפות בפעילות חבלנית נגד מדינת ישראל, תושביה ואזרחיה (תיקוני חקיקה), התשע"ד–2014
תיקון חוק הביטוח הלאומי	1.	בחוק הביטוח הלאומי [נוסח משולב], התשנ"ה–1995, בסעיף 326(ג), במקום "יפחית המוסד" יבוא "לא תשולם לו כל גמלה בעד התקופה שנגזר עליו לשהות במאסר (בסעיף קטן זה – התקופה), וזאת אף אם שוחרר מהמאסר בטרם ריצה את כל התקופה, בין בשל קבלת חנינה ובין בשל קיצור אחר של מאסרו; תמה התקופה, יפחית המוסד החל מאותו מועד".	
תיקון חוק הבטחת הכנסה	2.	בחוק הבטחת הכנסה, התשמ"א–1980, בסעיף 3, בסופו יבוא:	
		"(5)	מי שנשללה זכאותו לגמלה לפי סעיף 326(ג) לחוק הביטוח, בתקופה כאמור באותו סעיף."	
דברי הסבר
מדינת ישראל מתמודדת מזה שנים ארוכות עם התופעה הקשה של אזרחים ישראלים ותושבי קבע המשתתפים בפיגועים, פעולות טרור ופעולות חבלניות. בד בבד, נאלצה ישראל לבצע מספר פעמים שחרור מוקדם של אסירים ביטחוניים לרבות תושבי קבע.
מצב בו אסיר ביטחוני משוחרר טרם ריצוי תקופת מאסרו, בין היתר במסגרת עסקאות הנעשות עם ארגוני טרור, ובה בעת מקבל כתוצאה משחרורו המוקדם הטבות וכספים מקופת המדינה הוא מצב אבסורדי אשר אין להשלים עמו.
הצעת החוק באה להסדיר מצב זה על ידי שלילת זכאותו של אסיר ביטחוני משוחרר כאמור מלקבל תגמולים במהלך התקופה בה היה אמור להמשיך ולרצות את מאסרו. זאת, בהתאם לעיקרון שכבר קבוע בחוק לפיו אין אסיר זכאי לתשלומי גמלאות במהלך תקופת המאסר.

יודגש, כי אין דינם של אסירים ביטחוניים כדינם של אסירים אחרים משעה ששחרורם המוקדם של האסירים הביטחוניים נעשה בשל נסיבות חיצוניות דוגמת צרכים מדיניים או עסקאות חליפין ולא בשל החלטה בלתי תלויה של רשויות המדינה לקצר את עונשם. לפיכך, אין הצדקה לכך שלהחלטה בדבר שחרור מוקדם בנסיבות כאמור תתלווה כבדרך אגב, בשל המצב החוקי הקיים, גם משמעות של מתן הטבות כספיות מקופת המדינה לאותם אסירים אשר לו הדבר היה תלוי ברשויות המדינה בלבד היו ממשיכים לשאת את עונשם.
בכך, יתוקן ולו במעט העוול הנגרם בשל שחרורם המוקדם של אותם אסירים.

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ז בשבט התשע"ד – 28.1.14